khistorydata/jeongjo-sjw-relations huggingface dataset:
정조 0년
修撰朴天衡疏曰。伏以日月易邁。因山奄迫。伏惟我殿下聖慕益切。何以堪居。臣於日昨。得伏見綸音下者。奉讀未半。不覺心寒而骨靑。髮豎而眦裂。直欲手刃此賊而不可得也。噫嘻痛矣。從古亂逆何限。而豈有如今日諸賊者乎。麟謙兩賊之危逼儲宮。沮戲代理之罪。昭布一世。人孰不知。而若其左右排布。表裏交搆。煽動浮言。恐喝威脅。或以不敢道之言而眩惑之。或以不忍言之說而脅持之。奸情妖態。千變萬幻。倘非我殿下明示而洞諭之。顧今在廷諸臣。何從而知之哉。今幸奸黨旣誅。元惡伏法。輿情之憤鬱庶可以少洩。而顧臣區區痛惋之忱。猶有所未已者。惟彼諸賊。皆以權門世族。排布已久。醞釀有素。驅他半世之人。盡入檻閘之中。其所奬拔。皆其死友也。其所引進。皆其血黨也。雖以昨夏科榜觀之。其恣意循私。援植黨類。已無可論。而乃敢以起獄之說。矯誣聖躬。脅持聖躬。無所不至。使我殿下。憂慮畏約。不得自安。噫嘻。此何等變也。此何等逆也。雖以科體言之。其爛漫循私之跡。昭不可掩。則特罷其榜。在法當然。而況我殿下受其無限困厄於兩賊者。以此榜也。受其無限誣逼於兩賊者。亦此榜也。爲殿下臣子者。誰欲與占此榜者比肩而事殿下也。雖榜中之人。亦何面目。立殿下之殿陛乎。揆以法例。參以義理。決不可仍置其榜。伏願殿下。特降革罷之命。以杜邪逕。以快人心焉。臣於目下事。又有所慨然者。獻陵令李俊永。本以尹養厚之狎客。賦性麤悖。行己鄙瑣。與李鎭常齊名。而人皆唾罵。見棄名流者久矣。當此新化淸明之日。不可以官微人賤。置而不論。臣以爲亟施屛裔之典。斷不可已。而吏曹判書黃景源。受國厚恩。不思報效。初當銓地。必以此人。汲汲甄復者。抑何意哉。物情俱駭。公議齊激。亦不可不施以譴罷之典也。答曰。省疏具悉。科榜事。其中最細微之事。而所請則雖甚當。第有玉石俱焚之慮。更當商量下敎。吏判事依施。李俊永。屛之田里。
정조 0년
行大司諫沈履之執義李一曾司諫申應顯應敎兪彦鎬掌令柳榮鎭尹弼秉校理沈豊之鄭元始副校理徐有防鄭宇淳正言姜修撰李敬養朴天衡副修撰李獻慶啓曰。請文女按律處斷。請付處罪人申晦。亟施遠竄之典。請門黜罪人韓翼謩中道付處之典。請令王府。快施顯戮。仍擧孥籍之典。措辭見上答曰。不允。至於孥籍事。昨日下敎。不啻丁寧。則或未及聞知而繼發耶。須宜深思。毋使予復聞此啓焉。
정조 0년
行大司諫沈履之執義李一曾司諫申應顯掌令柳榮鎭尹弼秉正言姜啓曰。請聖國尙魯諸子。亟施當律。請巨濟府荐棘罪人尹養厚。亟令王府。拿鞫嚴問。快正王法。請穩城府定配罪人趾海。黑山島定配罪人纘海。更令王府。拿鞫嚴問。快施當律。請薪智島定配罪人敬彬。熊川縣定配罪人成運。亟令王府。更爲拿鞫得情。請還寢尹象厚放歸田里之命。仍施絶島定配之典。措辭見上答曰。不允。
정조 0년
掌令柳榮鎭啓曰。請大靜縣爲奴罪人金壽賢。依律處斷。請鏡城府定配罪人洪述海。依律處斷。請東萊府定配罪人元義孫。依律處斷。請罪人金曄。嚴刑島配。請故縣監尹尙通。亟施追奪之典。請副司直洪龍漢遠地定配。請持平金履厚遞差。措辭見上答曰。不允。處置事。依啓。
정조 0년
正言姜啓曰。請南海縣圍籬安置罪人具庠。更令王府。嚴鞫得情。快正王法。請大靜縣爲奴罪人金壽賢。更令王府。拿鞫嚴問。依律處斷。請旌義縣荐棘罪人尹泰淵。亟令王府拿鞫。嚴問得情。快正王法。措辭見上答曰。不允。
정조 0년
丙申七月初七日。刑曹啓目。吏曹書吏吳宗瑞。因傳敎令攸司科治矣。旣已遲晩。考律科罪。何如。啓。傳曰。分揀放送爲良如敎。
정조 0년
義禁府啓目。罪人趙曮。道臣査啓中六十萬貪贜之罪。旣已自服。依傳敎報議政府。詳覆施行。何如。啓。傳曰。觀此供辭。眞所謂渠罪。渠自知之。若用懲貪之律。則三尺不施於曮而何哉。雖然西土之曉喻。其子之自刎。足以當述海之杖。義孫之刑。況旀一招卽服。不敢爲發明之計。所犯雖重。其心可見。前此贜吏處分之敎。屬之宥旨前事。已示微意。獨於曮。豈可無參酌之道乎。趙曮永錮其身。減死定配爲良如敎。
정조 0년
刑曹啓目。罪人尹起莘加刑。啓。傳曰。更加嚴刑。期於得情爲良如敎。
정조 0년
丙申七月初七日卯時。上御廬次。藥房三提調入侍時。都提調鄭存謙。提調徐命善。副提調洪國榮。假注書柳孟養。記事官卜台鎭朴祐源。醫官慶絢吳道炯徐命緯。以次進伏訖。存謙曰。涼氣頗生。此時聖體。若何。上曰。一樣矣。上曰。惠慶宮春夏以後。氣候常不平。且心懷亦常作惡。調理之劑。議定進服。似好矣。道炯曰。前日所進歸脾湯。加減進服。似好矣。上曰。惠慶宮進服歸脾湯。前方中去黃茋。加香附子牧丹皮各一錢。縮砂七分。五貼式日次製入。出榻敎存謙曰。昨日闕外。有轝士軍聚會亂聒之擧云。事關紀綱。極爲駭然。轝士大將。不能以紀律節制之責。在所難免。不可無飭。當大將罷職。當該都監郞廳。今已就拿。而亦令從重勘罪。何如。上曰。依爲之。出擧條上曰。轝士大將李柱國。罷職。出榻敎上曰。守禦使徐命善。摠帥兼佩事。牌招聽傳敎。出傳敎上曰。向日帳殿。此承宣本末。已諭於大臣矣。昨日領相所奏年少聰敏云者。誠爲慨然。譯學有年少聰敏之窠。以此言之則可矣。至於備局副提之任。非聰敏之人可堪爲者也。雖如注書之微末小官。稍有養望者。則不可以聰敏二字。輕易指目矣。首揆之於承宣。雖爲藉言之。在承宣。還爲疲惱矣。彼承宣。體貌雖小。局量則大矣。若如領相之言。副提調。必以聰敏者任之。則大臣。其可以老耄者用之乎。大臣之荐人。固當稱其器量而言之也。何若是爲說也。存謙曰。承宣在此。而古人內擧。不避親臣。豈顧戚分之小嫌而不言乎。承宣。功存社稷。臣則知其有扶社之功矣。臣對領相時。以此酬酢矣。上曰。昨筵籌司之請差。非但承宣之不肯。予亦以陋矣爲敎矣。存謙曰。領相規模。過於持重。今日所爲之事。明日爲之。臨事遲延。泛然說去。故昨日所奏。全出於踈率之致。豈有深意。其意見則與臣同矣。重卜後。急時入侍。初不與臣等相議。如是率爾而發。故臣則初無一言矣。上曰。有情則現於夢。果若有情。發言豈如是乎。聰敏之人。設有忠誠。不過婦寺之忠。若以此倚任。則於予。亦何哉。昔李沆。請勿用新進浮薄之徒。朝廷之上。徒用聰敏之人。則其朝可知。大臣之言。固當如是乎。雖然年少貌姸者。自古豈無社稷之臣乎。予則倚承宣以社稷。而惟彼媢嫉之輩。旣無可讁之事。故論事切直則爲之妄物。持心坦白則曰以剽輕。以至貌華言梔之斥而極矣。今領相。謂以聰敏目之。此豈予倚任承宣之意哉。承宣局量之大。予自以爲不及也。若以聰敏保護云爾。則醫官亦在保護之地。獨不可以聰敏稱之乎。以注擬之公平言之。觀於向日政可知。存謙曰。臣曾參賓僚之末。故熟知之矣。雖以前後聖敎觀之。承宣。言臣等之所不能言者。辦臣等之所不能辦者。臣則以爲卓乎難及矣。文學才猷。卽其餘事矣。雖以體少貌姸言之。張良貌類婦人。裵度體甚短少。而其樹立功業。如彼其盛。至於承宣。豈可以體貌之小言之乎。上曰。近日廟堂。局量太不足。此甚可悶者矣。承宣之幹局。雖無所試。以其平日處事觀之。豈獨以聰敏稱道乎。昨日予若依爲之。以聰敏二字出擧條。則其在聽聞。爲如何哉。予本不喜聰敏之人。雖近侍中官。擇其忠厚而任之。以承宣之大量純忠。豈可以聰敏論之乎。彼承宣之爲予之誠。其間許多曲折。雖卿等。何以盡知。殉國之心。求諸古人。罕有其倫。以予之故。焦燥罔措。忘寢與食。不知其幾箇月日。每念昨年憂危之際。竭誠保護之誠。則爲之酸鼻。苟無心力而只是聰敏。則豈能辦此乎。予豈取聰敏之人乎。良可瞿然。命退去。諸臣以次出。
정조 0년
丙申七月初七日辰時。上詣殯殿。行朝上食入侍時。同副承旨李得永假注書柳孟養記事官卜台鎭朴祐源都廳李秉模以次侍立訖。上具衰服。詣中排設廳視膳行禮。儀注上同。行禮訖。上還廬次。諸臣遂退出。
정조 0년
丙申七月初七日巳時。上御廬次。左承旨入侍時。左承旨李義翊。假注書柳孟養。記事官卜台鎭朴祐源。以次進伏訖。上命書傳敎曰。禮曹參議李在簡。承旨除授。上曰。轝士大將。以禁軍別將首擬。許多禁軍將。以代將兼領於動駕之時乎。其涉不察。兵曹判書具善復。從重推考。改以擬入。出傳敎上曰。摠使之代。姑勿出代事。分付。出傳敎上曰。房仍。出傳敎命讀朴天衡疏。命入乙未五月榜目。命義翊讀訖。命退去。諸臣以次出。
정조 0년
丙申七月初七日午時。上御廬次。都承旨入侍時。都承旨洪國榮假注書柳孟養記事官卜台鎭朴祐源以次進伏訖。上命書傳敎曰。亞將乏人云。李敬懋爲轝士大將。禁軍別將。改差擇擬。上曰。金吾開坐。明日爲之。出榻敎上曰。儀禮通解刊印。必多虛費。且欲進講。自內餘件。足以分排。竝爲停止事。分付兩南。星火知委。出傳敎命退去。諸臣以次出。
정조 0년
丙申七月初七日酉時。上詣殯殿。行夕奠入侍時。左副承旨鄭民始假注書柳孟養記事官卜台鎭朴祐源都廳李秉模以次侍立訖。上具衰服。詣中排設廳視膳行禮。儀注上同。行禮訖。上還廬次。諸臣遂退出。
정조 0년
丙申七月初七日酉時。上御廬次。都承旨左副承旨同爲入侍時。都承旨洪國榮左副承旨鄭民始假注書柳孟養記事官卜台鎭朴祐源以次進伏訖。上命書傳敎曰。御廬次之時。則不待還御便殿之下敎。任意開政於他處。此判書之過也。而至於今日屢次下敎。判書以疏批未下。旣已書啓則經午不啓。殊涉稭忽。吏曹參判徐浩修。從重推考。命民始讀趙曮供辭訖。命書判付。上曰。獨政之意。旣以史官。屢次下敎。則終乃疊啓而後已。此何義意。此啓辭勿施。當該銓官推考。下吏。令攸司科治。出傳敎上曰。遺衣事。曾已下敎。而該都監。尙不聞之云。今番依庚子丁丑例。勿造櫃子。發靷時自內盛於函內。出則奉安架子。到山陵下玄宮時。先安梓宮上。次覆柩衣。一依補編受敎擧行。所盛函。卽列朝相傳之物。事畢後內入事。分付。出傳敎命退去。諸臣以次出。
정조 0년
丙申七月初七日初更四點。上御廬次。坐直承旨入侍時。左副承旨鄭民始假注書柳孟養記事官卜台鎭朴祐源以進伏訖。上命書傳敎曰。注書柳孟養。膂力過人。記注之才。筆力亦過人。其涉可尙。內賜弦弓一張。君賜不可無謝。雖冒雨何妨。其令謝恩。上曰。判義禁蔡濟恭。再招不進。事極未安。待明朝牌招開坐。出傳敎命退去。諸臣以次出。
정조 0년
都承旨洪國榮藥院直。左承旨李在簡坐。右承旨李義翊坐。左副承旨鄭民始坐。右副承旨金鍾秀坐直。同副承旨李得永坐直。注書二員未差。假注書柳孟養仕徐龍輔仕直。事變假注書林錫喆仕。
정조 0년
傳于洪國榮曰。禮判來待。
정조 0년
傳于金鍾秀曰。右副承旨便殿。入侍。
정조 0년
傳于洪國榮曰。副提調持加減心腎湯。入侍。
정조 0년
金鍾秀啓曰。判義禁蔡濟恭。今日開坐命下之後。連違召命。不卽承膺。事體極爲未安。更卽牌招。何如。傳曰。允。
정조 0년
鄭民始啓曰。右副承旨金鍾秀。自鄕上來云。卽爲牌招。何如。傳曰。允。
정조 0년
李得永以弘文館言啓曰。以法講時進講冊子問議事。臣李獻慶。就議于領事。則領議政臣金陽澤左議政臣金尙喆右議政臣鄭存謙。皆以爲聖王典學之要。尤當致力於博約克復之工。論語一部。雖是從前熟講之書。來頭法筵。先講此書。更加溫繹。似爲合宜云。領事之議如此。何以爲之。敢啓。答曰。論語旣已三講。春秋及周易則已有先朝定奪。兩經中。何經先講當否。問于領事及在外儒臣以奏。
정조 0년
洪國榮以國葬都監郞廳。以摠護使意啓曰。今日請謚習儀。堂上。不可不備員。而本都監堂上議政府右參贊李徽之。本職。未肅拜。不爲仕進。卽爲牌招察任。何如。傳曰。允。
정조 0년
洪國榮以魂殿都監郞廳。以摠護使意啓曰。本都監堂上黃景源罷職代。刑曹判書李溎差下。便之察任。何如。傳曰。允。
정조 0년
鄭民始以義禁府言啓曰。今日上謚習儀時。考喧都事及淸道都事。當爲備員。出使都事趙亨逵趙德洵李弘源徐直修兪彦錥李鍾徽。竝令該曹。口傳相換。以爲分排之地。何如。傳曰。允。
정조 0년
吏曹口傳政事。禁府都事李鍾徽內資主簿崔宗斗禁府都事兪彦錥造紙別提朴龍源禁府都事趙亨逵氷庫別提丁述祖禁府都事趙德洵童蒙敎官林仁浩禁府都事徐直修長興奉事洪景仁禁府都事李弘源司饔奉事趙器鎭以上相換。
정조 0년
行大司諫沈履之執義李一曾司諫申應顯應敎兪彦鎬掌令柳榮鎭尹弼秉獻納辛應三校理沈豊之鄭元始副校理徐有防鄭宇淳正言姜修撰李敬養朴天衡副修撰李獻慶啓曰。文女敢以後宮。締結逆相。潛懷篡奪之心。肆行危逼之計。究厥情狀。罪關宗社。惡極天地。雖千剮萬戮。猶不足以少洩神人之憤。則豈可安置城外而止。請文女按律處斷。厚謙母子前後聲討。已盡其窮兇極惡之罪。凡在血氣之倫者。莫不切齒痛心。而其內外相應。排布經營。潛售兇圖。危逼聖躬者。莫非其母之爲窩主。而厚謙雖命置法。其母則尙逭王章。輿情憤鬱。久而益激。請厚謙母。依律處斷。付處罪人申晦。以當國首相。不思報效之道。乃反專事貪饕。市權趨勢。締結厚謙。百計敎誘。助成驕恣之氣焰。馴致滔天之罪惡者。莫非此人挑發慫惥之致也。當此厚謙置法之日。爲其黨與者。次第鋤治。則特以位在大官。尙今幸逭者。其可曰。國有法乎。且其不盡終事之誠。幾僨莫重之事者。尤是不可容貸。豈可付處而止。請付處罪人申晦。亟施遠竄之典。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。罔念國勢之岌嶪。不體上敎之懇惻。徒事彌縫。不卽奉承。使宗國大計。幾致難言之境。罪負至重。不可容貸。薄勘未幾。爵秩如故。物情駭惋。久而未已。而至於今日。公議轉激。削點之罰。不足以少贖其罪。請門黜罪人韓翼謩中道付處。麟謙兩賊。卽援古所無之惡逆。旣施一律。則孥籍一款。自在應行之典。連日合辭之請。不惟不賜允許。批旨及傳敎下者。每示欲停之意。臣等雖甚愚迷。豈不知聖意之攸存。而第殿下所欲伸者。私恩也。臣等所爭執者。公法也。法者。天下之平也。雖以人主之尊。一或低昂於其間。則其流之弊。必至於國不爲國。且爲執法之臣。承順上意。輒屈公法。則其可曰。國有臣乎。以此以彼。兩賊當施之律。決不可容貸。請麟漢厚謙亟施孥籍之典。答三司曰。不允。孥籍事。亟停勿煩。
정조 0년
行大司諫沈履之。執義李一曾。司諫申應顯。掌令柳榮鎭尹弼秉。獻納辛應三。正言姜啓曰。亂逆。何代無之。而豈有如文女聖國尙魯之窮兇極惡者哉。臣等。伏見傳敎下者。益知其所不知。尤不勝心寒骨靑。繼之以沬血飮泣。戮尸之典。於聖國尙魯。實爲當律。而旣有先大王禁令。則臣等。雖不敢直請。至於逆種之只施爲奴。尙容覆載之間者。未免失之太寬。亂臣賊子。亦無所懲畏。輿情齊憤。久而愈激。請聖國尙魯諸子。亟施當律。尹養厚之於厚賊。締結綢繆之狀。固已狼藉難掩。而到今彰著之罪犯。尤有所萬萬驚憤者。其窮兇情節之究覈處斷。不容少緩。請巨濟府荐棘罪人尹養厚。亟令王府。拿鞫嚴問。快正王法。今番獄事。商輅善海之書札中兇言悖說。實是亘古所無之逆節。而趾海纘海爛漫同情。渠旣自服。則今此酌處之命。實爲失刑之大者。請穩城府定配罪人趾海。黑山島定配罪人纘海。更令王府。拿鞫嚴問。快施當律。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。尹象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢尹象厚放歸田里之命。仍施絶島定配之典。答曰。不允。
정조 0년
執義李一曾啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。洪述海身爲方伯之任。犯贜之數。至於萬兩之多。道臣旣已査啓。王府亦已議讞。則其在國法。不可容貸也明矣。今此酌處之命。雖出於我聖上好生之德意。贜律不可不嚴。王法不可不伸。請鏡城府定配罪人洪述海。依律處斷。元義孫。曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出好生之德意。三尺至嚴。豈可定配而止。請東萊府定配罪人元義孫。依律處斷。因山卜日。何等至重大至敬謹處。而罪人金曄。乃敢以羊刃等說。肆然及於奏御文字。殿下所以嚴斥之痛禁之者。可以見照燭奸狀。杜絶後弊之盛意。而及伏見該曹草記。則不過以詐不以實論。只施杖徒之律。失之太輕矣。請罪人金曄。嚴刑島配。往在癸巳。嶠嶺一路。最被旱澇。而尙州。以物衆地大之處。其所賙賑。非比他邑。而牧使鄭錫達。藉其勢焰之薰天。恬視餓殍之在地。尙州一境。冤聲載路。及其畢賑之後。其時監司金華鎭論賞之啓。則錫達善事賙飢。擢置一道之最。自備穀物。多至五百之數。惟彼錫達之罪。固不可勝誅。而按察一道之重寄。不思九重之倚畀。諂事厚賊。曲意承旨。虛張無麪之穀物。敢徼莫重之恩資。苟非平日之蝨附。寧忍爲此哉。畢賑遞歸之日。乃以千包之穀。劃給錫達。以充錫達之私用。傳說喧藉。莫不唾鄙。噫。經筵淸選。備堂要任。何嘗彷彿於渠身。而歸卽見通。豈非厚事彼賊之明效耶。以此以彼。附麗逆謙。循私蔑公之狀。昭不可掩。當此次第鋤治之日。決不可置而不論。請戶曹參判金華鎭遠地定配。先正臣宋時烈。腏食文廟。追配廟庭。則前後誣辱先正者。雖不能一一追討。而如尹尙通者。以道峰院任。當先正黜享之時。至有藁索曳版之擧。渠身爲士子。若有一分人心。則豈忍爲此。士林之間。傳說至今。尙爲之扼腕裂眦。其在懲惡討兇之義。斷不可以其身故而置之。請故縣監尹尙通。亟施追奪之典。洪龍漢。以麟漢之弟。諂事厚謙。至於約婚。則其聲勢之相援。情迹之相關。推此可知。當此鋤治黨與之時。不可置之於輦穀之下。請副司直洪龍漢遠地定配。國朝用人。惟在科目。而其試取之不公。莫有甚於乙未五月庭試。榜目一出。國言喧藉。物情之駭惋。久而未已。日昨儒臣疏果出矣。其在嚴科場重選擧之道。不可以時月稍久。置而不論。請罷乙未五月庭試榜。當該主試。照律勘處。平澤縣監洪彬。居常侍側於厚賊之坐。坐席幾乎盡弊。亦嘗爲其嚆矢矣。如此奸細之徒。雖不足責。不可置諸侍從之列。請平澤縣監洪彬。刊改兩司之望。繕工監役李有榦。厚賊之至親也。狎客也。濫通仕籍於李潭之手。而性本狂悖。事多憒憒。不可置之字牧之階梯。請繕工監役李有榦。削去仕版。答曰。不允。洪彬事李有榦事。依啓。
정조 0년
獻納辛應三啓曰。南海縣圍籬安置罪人具庠。本以兇譎之性。兼有悖戾之行。陰結兇類。綢繆祕謀。出沒閃倏。如鬼如蜮。而今其兇肚眞贜。綻露於兇賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。大靜縣爲奴罪人金壽賢。以么麽宦寺。交結士夫。終爲兇賊之根抵。而況其窮兇極惡之敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。南衙北寺。其限隔絶。我朝法意。尤爲截嚴。一有所犯。在法難容。中官申德龍。請簡義州府尹洪龍漢之事。方有行査之命。若使査事有實。曲循其請。則顧其罪。豈但止於罷削薄勘而已哉。龍漢之平日持身。不能自飭。致使中官。敢生因緣干囑之計者。卽此一節。已是搢紳之羞。其所警責。不必待行査決末之後也。明矣。請副司直洪龍漢。爲先削職。旌義縣荐棘罪人尹泰淵。本以兇猾之性。素蓄跋扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵敢售護逆之計觀之。其於平日。稔受泰淵之慫惥。故陰護麟漢。卽曲爲泰淵之地。當此厚賊麟漢置法之後。其陰謀調繆之狀。尤不可不究覈。施以當律。請旌義縣荐棘罪人尹泰淵。亟令王府拿鞫。嚴問得情。快正王法。趙曮。其所犯贜。比諸洪述海元義孫。不啻十倍。渠旣無辭發明。則今此酌處之命。實非懲貪之道。請金海府定配罪人趙曮。依律處斷。答曰。不允。
정조 0년
判義禁蔡濟恭疏曰。伏以日月易得。因山只隔二旬。伏惟孝思皇皇。何以堪遣。臣不任摧霣之至。仍念臣儱侗謭劣。本不足以備淸朝百執事之列。而特以其誤蒙先大王假借之眷。不忍棄捐。前後除旨。不勝聯翩。此亶出於聖孝不匱。雖犬馬亦愛之之意。臣之感激惶懼。愈往愈切。乃於前月帳前鞫囚之日。以按獄頗踈。嚴敎荐及。譴罷繼降。噫。天下之變。莫大於逆獄。人臣之分。莫急於懲討。方其時也。諸賊騈首。次第輸款。則臣忝居獄官之首。其所以願切寢皮。奮如逐雀者。豈敢或後於人。而祗緣蒲柳已衰。精神昏聵。咫尺威顔之下。自陷重罪。撫躬踧踖。杜門循省。如窮人無所歸矣。曾未幾日。恩敍特下。召命又侈。繼之以金吾寵除。溺職如臣。負罪如臣者。何以得此於一初淸明之政也。天牌荐辱。義當竭蹶謝命。而僨誤之地。不可復據。此理明甚。反覆思惟。承膺無路。玆敢呼籲於嚴廬之側。伏乞聖慈。憐臣情勢之決難强進。察臣違傲之非出例讓。亟命鐫削臣議讞之任。以靖私義。以安賤分。不勝萬幸。臣無任屛營祈懇之至。謹昧死以聞。答曰。省疏具悉。向者處分。卽責備於卿也。卿何過辭。其卽膺命。仍爲開坐。
정조 0년
應敎兪彦鎬疏曰。伏以臣。猥承綸音監印之命。未及完役。卽接鄕信。臣之九耋老母。猝得似瘧非瘧之症。寒熱交攻。嘔泄竝作。氣息昏綴。淹潛床席。全廢食飮。已至多日。急足委至。促臣歸視。臣自聞此報。方寸煎灼。目今因山不遠。印役未了。在臣分義。何敢言私。而情理懇迫。他不暇顧。忙陳短章。徑尋鄕路。以爲晨夜馳省之計。伏乞聖慈。曲賜鑑諒。亟遞臣職。以便救護。仍治臣罪。以昭法紀。不勝幸甚。臣無任屛營祈懇之至。謹昧死以聞。答曰。省疏具悉。爾其勿辭。往護。俟母病少間。卽爲上來察職。
정조 0년
工曹參議徐逈修疏曰。伏以臣。目見討逆之不嚴。忠憤所激。妄陳一疏。而伏見傳敎下者。以攻吏判書。至有過情䑛括挾雜等嚴敎。臣於是。誠不勝惶悚慙恧之至。臣於兩賊鴟張之日。積受時輩之疑怒。壬辰駭機。幾危幸會。自此斂退之計。已決于心。則到今有何私惡於稍欲自好之吏判。必欲䑛括而後已耶。第其政注間做錯。關係不小。且其地處。與他自別。臣之必欲責備者。可謂待之厚矣。論罷銓官之憲臣。亦以嚴敎引避。而及其處置。憲臣則置之落科。銓官則遽停其啓。扶抑之際。袞鉞森嚴。而其處置之辭。有曰。隨人論人。有損臺體。揆以公議。不可仍在。所謂隨人之人。卽指臣也。彼憲臣。臣不識其何狀。其隨人與否。非臣所知。而憲臣旣以此。見斥於公議而遞職。則在臣廉義。豈可獨自晏然乎。麟漢之去姓。龍漢之發啓。無不隨人爲之。而獨以此謂之隨人。如是論斥。未知其意之安在。而竊觀時議。兩賊之大勢。雖曰。已傾。臣之受人疑怒。與前無異。兩賊餘焰。尙多可怕。臣之歛退之計。於是益決矣。伏乞聖慈。俯垂矜察。亟遞臣職。仍許斥退臣身。俾卒生成之澤。千萬幸甚。臣無任屛營祈懇之至。謹昧死以聞。答曰。省疏具悉。所辭太過。爾其勿辭。察職。
정조 0년
副司果洪鳴漢疏曰。伏以噫嘻痛矣。亂臣賊子。何代無之。而豈有若今番諸賊之窮凶極惡者乎。至於麟漢。卽元惡巨魁。而不幸出於臣族。私心憤痛。有倍他人。臣之諸宗兄弟。義不與此賊。聯名竝行。敢引王道之大義。竊附輔氏之別族。臣之同行。將以浩字易之。臣鳴漢則改以明浩。而名係朝籍。不得擅便。玆敢援例冒瀆於嚴廬之下。伏乞聖明。俯賜諒察。特允所請。俾伸公憤私義。不勝幸甚。答曰。省疏具悉。所請依施焉。
정조 0년
大司成閔百奮疏曰。伏以臣於日昨。祗承聖批。其所以念舊詔後者。丁寧懇惻。溢於辭表。臣闔門惶感。不覺聲淚之交逬也。噫嘻。麟謙二賊之罪。實天地之所不容。古今之所未聞。臣民之所必顯戮。鬼神之所必陰誅。何幸聖斷赫然。天討大行。雲漢昭回。日月淸照。此不但少洩神人之憤鬱。抑將折方來之奸萌。開萬世之太平。痛惋之餘。攢祝何極。伏念臣以萬萬不似之身。叨萬萬匪分之職。始緣査事未了。縮伏虛縻。旋値庭籲方張。章皇出肅。義分雖伸。廉防實壞。每自循省。怵然媿汗。嗚呼。臣受國厚恩。欲報罔極。顧其自效之道。不過陳力一事耳。苟在可强。所不敢辭。惟此賢關之任。卽虞朝之敎冑也。周禮之成均也。從前膺是選者。雖名儒宿德。爲世標準。猶且逡巡退讓。莫敢輕受。則此爲何等職責。何等地望。況今聖化維新。文敎丕闡。此時此任。尤宜加愼。而擬差之際。初不留難。駁正之論。迄又無聞。循墻不得。濫竽增懼。今若夤緣事會。冒沒蹲仍。不惟臣之有靦面目。畢竟公議喧騰。士論嗤點曰。夫夫也。亦爲此官云爾。則其辱貽辱淸朝。果如何哉。臣本樸愚。不敢漫辭飾讓以欺天日。伏乞聖慈。特垂諒察。亟命遞改。使名器無玷。賤分獲安。公私不勝幸甚。今於乞免之章。不宜攙及他說。而囚人李奎緯前後供辭。在臣處義。終有所不容泯默者。蓋臣當初罷狀。語涉率口。果欠稱停。及承聖敎。臣固自訟之不暇。而至若本事委折。只是公法之所不獲已。初非干於一己之私好惡。則今其盛氣噴薄。極口搆捏。必欲甘心者。果何意哉。臣雖疲軟。亦不欲呶呶較辨。重傷體面。而苟使臣。誠信有孚。威望素著。則豈至論一守令。輒遭反詈。終歸於辱命之科哉。人言可畏。私義多慙。此又臣難冒之一端也。煩瀆嚴廬。臣尤死罪。無任徊徨怵惕屛營祈懇之至。謹昧死以聞。答曰。省疏具悉。卿其勿辭。察任。
정조 0년
副司直權噵疏曰。伏以秋序奄屆。因山不遠。伏惟我殿下號慕之痛。轉益罔極。竊不勝悲泣憂慮之忱。仍念臣衰朽庸鈍。斷不合於銓衡之任。而適當大政黽勉暫膺。早晩僨誤。固已自料。乃者工曹參議徐逈修疏出。而以逆麟諸姪不拔喉院之望。論斥首銓。語意極其深緊。臣亦伊時同參政席者也。驚懍悚蹙。久愈靡措。噫。賊麟無君之惡。必誅之義。臣於庭籲聯疏。沬血請討。不欲與生。則爲麟諸姪者。豈可仍置望單。而其日政命遽下。事勢猝急。許多前望之謄出也。未及覺察。以致當拔而不拔。人言之來。臣實知罪。繼而臺啓峻發。恭俟譴罰。聖度包荒。只命許解。臣於是。回罪爲榮。感祝彌切。而有罪未勘。益不勝悚霣之至。玆將自引之章。敢暴宸嚴之下。伏乞聖明。俯賜鑑察。亟命治臣辜犯。以謝人言。以安私分。千萬幸甚。答曰。省疏具悉。卿勿過辭。察任。
정조 0년
右參贊李徽之疏曰。伏以臣本愚迷。隨事憒憒。濫叨重任。恐負大戾。夙夜憂懼。寢食靡安。得見工曹參議徐逈修之疏。以臣前日政望中不拔逆麟兩姪之名。大加論責。臣誠瞿然悚懍。不知措躬之所也。夫承宣之望。非自排擬。只循例故。忙遽之中。未能覺察。自歸罪科。嚴正之論。臣實拜受。且臣於庭請之日。隨諸臣之後。苟使文辭感動。誠意孚格。則天聽宜回。王章亟伸。而元惡大憝。久容覆載。其亦臣罪。何必多辯也。第以情外之說。驅人於罔測之地。抑何心哉。當其逆麟用權之時。臣跡一不到其門。與其子姪。未嘗交遊。則到今逆節彰露。罪惡貫盈。擧國請討之日。復豈有顧惜之理。而人之不諒。何其甚也。臣自聞彼疏。精爽飛越。席藁私次。恭俟嚴誅。伏請批旨。聖明俯察。不待仰暴。此心已明。人臣得此於君父。雖卽日滅死。固無餘憾矣。臺啓又發。情跡冞蹙。蟄伏數日。未及陳章。聖恩大特諒私義。許遞本職。曾未幾何。新除遽降。臣惶隕感激。圖報之心。雖蹈赴湯火。何敢辭也。顧臣癡騃之性。觸處生尤。倘或得罪。又有大於此。洗癡之論。必欲甘心。則殿下亦安得每每曲護乎。莫如急謝榮途。俾遠駭機。以保我聖上生成之澤。是臣至願懇祝也。且臣所帶之職。與領議政臣金陽澤。有親査應避之嫌。揆以法例。在下當遞。玆敢瀝血仰籲。伏乞聖明。俯垂哀憐。亟遞臣本兼之職。仍命銓曹。勿復檢擬。以謝人言。以安微分。不勝幸甚。答曰。省疏具悉。業已悉燭。卿之所引太過。卿其勿辭。疏辭。令該曹照例稟處。
정조 0년
丙申七月初八日卯時。朝奠陪祭入侍時。同副承旨李得永假注書徐龍輔記事官卜台鎭朴祐源以次陪進。上自廬次詣殯殿。中排設廳視膳訖。行朝奠。儀注上同上還廬次。承史以次退出。
정조 0년
丙申七月初八日辰時。上御廬次。禮房承旨入侍時。都承旨洪國榮注書徐龍輔記事官卜台鎭朴祐源以次進伏訖。上曰。自曉右臂。忽有不忍之症矣。國榮曰。日氣陰濕之時。易致此等症候。下情。不勝憂慮矣。招問吳道炯則似好矣。上曰。吳道炯。入侍。台鎭承命而出。與醫官吳道炯進伏。上曰。自今曉右臂有微痛之漸。此是何症。道炯曰。此經絡痰候而日氣陰濕之時。若或觸寒。則致此症候矣。國榮曰。當進何劑。道炯曰。以陳皮木瓜海東皮三種。作茶進御則似好矣。上曰。然則書出榻敎。自外煎入。可也。道炯退出。上曰。兵房承旨。入侍。賤臣承命而出。與左副承旨進伏。國榮先退。上命書傳敎曰。鐵原府使。待密符上來。辭朝。該邑夫馬留滯。可悶。密符還納中最近處。嚴飭邸吏。其令催促來納。命退。諸臣以次退出。
정조 0년
丙申七月初八日午時。晝茶禮陪祭入侍時。左副承旨鄭民始假注書徐龍輔記事官卜台鎭朴祐源以次陪進。上自廬次詣殯殿。中排設廳視膳訖。行晝茶禮。儀注上同上還廬次。承史以次退出。
정조 0년
丙申七月初八日未時。上御廬次。副提調持湯劑入侍時。都承旨洪國榮假注書徐龍輔記事官卜台鎭朴祐源醫官慶絢以次進伏訖。絢進湯劑。上進御。國榮曰。俄間臂部微痛之候。若何。上曰。姑無動靜矣。國榮曰。茶飮。已爲進御乎。上曰。俄已進御矣。國榮曰。茶飮。更爲煎入乎。上曰。俟間煎入。可也。命退。承史以次退出。
정조 0년
丙申七月初八日申時。上御興政堂。右副承旨入侍時。右副承旨金鍾秀。假注書徐龍輔。記事官卜台鎭朴祐源。以次進伏訖。上曰。承宣之行宮官。今已幾年。鍾秀曰。七年餘矣。上曰。久未見之。今始入侍。不勝欣喜。命讀兪彦鎬權噵閔百奮李徽之疏。賜批。命讀三司合啓。賜批。鍾秀曰。臣以在鄕之故。不得同參沐浴之請。而今日三司之請。寔循輿情之憤。伏願亟賜允從焉。上曰。承宣執法之道。固當如是。而予之靳允。亦有意也。命讀兩司合啓府啓院啓。賜批。命書傳敎曰。武藝有下問事。訓鍊大將亦來待。命退。承史以次退出。
정조 0년
丙申七月初八日酉時。上御廬次。禮判入侍時。行禮曹判書徐命善。都承旨洪國榮。假注書徐龍輔。記事官卜台鎭朴祐源。以次進伏訖。上曰。喪禮補編朝祖儀及受敎卷持入。賤臣承命奉入。上曰。今召禮判者。欲問朝祖儀矣。今已日暮。更爲入侍。可也。命善先退。命讀弘文館草記。賜批。上曰。訓將入侍。賤臣承命而出。與訓鍊大將張志恒進伏。上曰。武藝別監有闕。訓將抄擇乎。志恒曰。方令中軍。先爲抄擇。臣則當於明日抄擇矣。上曰。各別精擇。可也。國榮曰。聞訓將所言。以其中軍之無可合人。爲苟艱云。李敬懋。方帶轝士大將。而此與龍虎大將有異矣。上曰。雖帶轝士大將。亦爲差擬。可也。志恒先退。命讀蔡濟恭徐逈修疏。賜批。上曰。判義禁蔡濟恭牌招。出榻敎命退。承史以次退出。
정조 0년
都承旨洪國榮藥院直。左承旨李在簡坐。右承旨李義翊坐。左副承旨鄭民始坐直。右副承旨金鍾秀坐。同副承旨李得永坐直。注書二員未差。假注書柳孟養仕徐龍輔仕直。事變假注書林錫喆仕。
정조 0년
傳于洪國榮曰。都承旨。入侍。
정조 0년
金鍾秀啓曰。左副承旨鄭民始。今日不爲仕進。卽爲牌招。何如。傳曰。允。
정조 0년
傳于洪國榮曰。禮判。入侍。
정조 0년
傳于金鍾秀曰。戶兵房承旨入侍。
정조 0년
傳于李得永曰。中官吳喜謙。罷職。
정조 0년
傳于鄭民始曰。凡於殯殿役事。都監應爲主管。而分付已久之事。今始擧行而亦不知云。都監堂郞。旣是新差。雖或不知。該吏不得無罪。令攸司。科治。
정조 0년
又傳于曰。莫重役處。只以監役監董。而不爲親董。且是當初都監知委之事。則今者始役時。不爲知委都監。事極駭然。當該戶曹佐郞柳鎭茂。令該府處之。捧口招以聞。
정조 0년
傳于鄭民始曰。醫官洪達洙。令該府嚴問。口招與他供辭。一體以入。
정조 0년
鄭民始啓曰。判義禁蔡濟恭再牌不進推考傳旨。今方捧入。而飭敎牌招之下。如是違牌。無意膺命。其在事體。誠極未安。所當更請牌招。而一日三牌。有傷事體。夜色旣已向深。待開門牌招。何如。傳曰。允。
정조 0년
李得永啓曰。因義禁府草記。今日開坐時。同義禁趙㻐。呈辭受由。沈頤之金載順。謂有情勢。不得仕進。令本院稟旨牌招事。允下矣。同義禁沈頤之金載順。卽爲牌招。以爲備員開坐之地。何如。傳曰。允。滯囚可悶。違牌勿爲呼望。卽爲開坐事。分付。
정조 0년
以吏曹判書前望單子。行副司直李重祜落點。
정조 0년
傳于李得永曰。坐直承旨入侍。
정조 0년
李在簡以義禁府言啓曰。本府開坐。今日內爲之事。命下矣。卽當開坐。而同義禁趙㻐。呈辭受由。同義禁沈頤之金載順。謂有情勢。不爲仕進。沈頤之金載順。令政院稟旨牌招。以爲備員開坐之地。何如。傳曰。允。
정조 0년
鄭民始以義禁府言啓曰。戶曹佐郞柳鎭茂。令該府處之。捧口招以聞事。命下矣。柳鎭茂。今方待命。卽爲拿囚之意。敢啓。答曰。知道。
정조 0년
有政。吏批。判書李重祜奉命在外。參判徐浩修進。參議宋德相在外未肅拜。同副承旨李得永進。
정조 0년
吏批啓曰。判書李重祜奉命在外。參議宋德相在外。小臣獨政未安。何以爲之。敢稟。傳曰。仍爲之。以朴聖泰爲持平。李重祜知經筵。李重祜典醫監提調。尹弘烈宗簿正。李迪輔掌樂正。李秉模兼東學敎授。鄭致儉尙衣僉正。南鶴聞臨陂縣監。李敬養兼校書校理。洪景游監役。
정조 0년
兵批。行判書具善復病。參判鄭好仁病。參議柳薰病。參知金普淳入直進。同副承旨李得永進。以尹弘烈爲副護軍。金履厚司直。李顯永副司果。
정조 0년
丙申七月初九日辰時。朝上食陪祭入侍時。右副承旨金鍾秀。假注書徐龍輔。記事官卜台鎭朴祐源。以次陪進。上自廬次詣殯殿。中排設廳視膳訖。行朝上食。儀注上同上還廬次。承史以次退出。
정조 0년
丙申七月初九日巳時。上御廬次。禮判入侍時。行禮曹判書徐命善。都承旨洪國榮。假注書徐龍輔。記事官卜台鎭朴祐源。以次進伏訖。上曰。發靷時刻。爲二十五日寅時。寅時爲未明乎。命善曰。寅時似未明矣。上曰。自前發靷。例當爲四更。寅時前又有可合時與否。禮判問于日官。回奏。命善承命而出。還奏曰。問于日官。則戌時寅時爲吉。而戌時則太不相合。且與私家發靷有異。雖値天明。似無妨矣。命善先退。上曰。因山時朝祖儀。不可不問于大臣及在外儒臣而決矣。國榮曰。此是邦家莫重之禮。問議于大臣及在外儒臣。實爲好矣。命書傳敎曰。引前一日。以魂箱行朝祖禮於太廟。旋又還安於殯殿。翌曉。始奉梓宮詣山陵事。載丁丑纂輯喪禮補編者。卽是先大王以不匱之孝思。寓義起之儀節也。大抵喪禮有進而無退。按禮之檀弓負夏。主人旣祖。推柩而反之。子游譏其失禮。曾夫子多之。戶庭之內。推而反之。先賢猶以失禮譏之。況引前一日。以魂箱。出辭太廟。還奉闕中。其視無退之禮。不啻徑庭。而又況以魂箱。奉辭太廟有掣礙之節。故相已有當時之奏議。而魂返室堂。卽先儒之言。今此朝祖。不以梓宮而以魂箱。則其魂返室之義。又不啻逕庭。事在莫大。禮係至重。亦我先大王遺意。則今不可全然廢却。而又欲以古禮爲準。古今異宜。不特朱夫子之未嘗講定於纂禮之時。我朝先正。亦多有欲行而未果者。此亦不可率爾議定者也。斟酌折衷。必有從便之道。其令禮官。問議于時原任大臣及在外儒臣處。期日不遠。趁卽往還事。亦爲分付。上曰。金吾開坐事。分付。命退。承史以次退出。
정조 0년
丙申七月初九日午時。上御廬次。戶兵房承旨入侍時。左副承旨鄭民始。右副承旨金鍾秀。假注書徐龍輔。記事官卜台鎭朴祐源。以次進伏訖。上曰。右副承旨馳詣元陵。奉審以來。兩水連下。封標處無濕氣與否。一體奉審。役軍得無傷病者乎。亦爲勞問。旣過五陵及永祐園。一體奉審以來。鍾秀承命先退。命書傳敎曰。滯囚可悶。今日開坐。其中尹彝復趙鎭禎前供。極爲沒實。更加嚴問。期於取服。皆以口招捧供。又命書傳敎曰。灣府査啓旣到。先問其受囑之本。然後灣尹可以次第處分。辛卯正使尹海溪君緘問。遠宗與外朝無異。則中官之族屬。干托於灣尹。後弊所關。不但非細。揆以紀綱。前所未聞。以此受緘答以聞事。分付司憲府。命退。承史以次退出。
정조 0년
丙申七月初九日未時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官慶絢。以次進伏訖。絢奉湯劑進前。上進御。上曰。政事當日爲之。出傳敎命入吏判前望單子。李重祐落點。命退去。諸臣以次出。
정조 0년
丙申七月初九日申時。夕上食陪祭入侍時。左副承旨鄭民始。假注書徐龍輔。記事官卜台鎭朴祐源。都廳李秉模。以次陪進。上自廬次詣殯殿中排設廳。視膳訖。行夕上食。儀注上同上還廬次。諸臣以次退出。
정조 0년
丙申七月初九日戌時。上御廬次。都承旨入侍時。都承旨洪國榮。假注書徐龍輔。記事官卜台鎭朴祐源。以次進伏訖。命讀政望。上落點。上曰。今日坐直誰也。國榮曰。鄭民始李得永矣。上曰。今日問議禮官。已爲出去乎。國榮曰。似已出去矣。上曰。曩時收議。只宋德相乎。國榮曰。然矣。上曰。私家則皆行朝祖禮乎。國榮曰。以魂箱行之。而此亦權道矣。命退。承史以次退出。
정조 0년
丙申七月初九日三更三點。上御廬次。坐直承旨入侍時。左副承旨鄭民始。假注書徐龍輔。記事官卜台鎭朴祐源。以次進伏訖。上曰。禁府供辭來到乎。民始曰。姑不入來矣。命讀刑曹草記。命書判付。命退。承史以次退出。
정조 0년
都承旨洪國榮藥院直。左承旨李在簡坐。右承旨李義翊坐。左副承旨鄭民始坐直。右副承旨金鍾秀坐。同副承旨李得永坐直。注書二員未差。假注書柳孟養仕直徐龍輔仕。事變假注書林錫喆病。
정조 0년
傳于洪國榮曰。都承旨入侍。
정조 0년
傳于李義翊曰。右承旨入侍。
정조 0년
傳于金鍾秀曰。奉審承旨。入侍。
정조 0년
傳于金鍾秀曰。濟州赴役民人之物故。其涉矜惻。令該廳該牧顧恤。
정조 0년
傳于金鍾秀曰。密符旣已來納。鐵原府使。今日內。使之下直。
정조 0년
傳于鄭民始曰。戶房承旨。率料祿色郞廳。入侍。
정조 0년
禮曹啓曰。傳曰。靷前一日。以魂箱行朝祖禮於太廟。旋又還安於殯殿。翌曉。始奉梓宮詣山陵事。載於丁丑纂輯喪禮補編。卽是先大王以不匱之孝思。寓義起之儀節也。大抵喪事有進而無退。按禮之檀弓負夏。主人旣祖。推柩而反之。子游譏其失禮。曾夫子多之。戶庭之內。推而反之。先賢猶以失禮譏之。況引前一日。以魂箱出辭太廟。還魂返室堂。卽先儒之言。今此朝祖。不以梓宮而以魂箱。則其視返室之義。又不啻逕庭。事在莫大。禮係至重。亦我先大王遺意。則今不可全然廢却。而又欲以古禮爲準。亦古今異宜。不特朱夫子未嘗講定於纂禮之時。我朝先正。亦多有欲行而未果者。此亦不可率爾議定者也。斟酌折衷。必有從便之道。其令禮官。問議于時原任大臣及在外儒臣處。期日不遠。趁卽往還事。亦爲分付事。命下矣。發遣本曹郞廳。問議于時原任大臣。則領議政金陽澤以爲喪禮朝祖一節。今當始行。事體至重。考之歷代。皇朝有神帛行禮之文。而今若前期辭廟。還安闕中。則果不無難安之節。若於靈駕進發之日。行朝祖禮。而神帛歷辭太室。則祖奠設行之禮。當在朝祖之後。儀節亦不無窒礙之端。以臣謏淺之見。莫曉方便之道。伏願聖上。博詢知禮之臣而審處焉云。左議政金尙喆以爲。今因朝祖禮節。伏承下詢。嗚呼。此禮。卽我先大王。遵皇朝已行之典禮。取先儒所撰之儀節。垂之綸音。載之補編者也。今以靷前一日。以神帛辭廟。還奉闕中。謂非無退之義。又以魂箱奉辭。亦非返室之意。反覆起疑。聖諭諄諄。此實出於仰體先朝之遺意。而或慮古禮之失宜也。第念引前一日。旣有梓宮移奉之節。則朝祖魂箱。雖復還奉於殯殿。恐無違於有進無退之義。且於綸音中。有曰。神帛非辭也。卽替行梓宮之事。此不必爲嫌爲敎。則當日先朝之意。亦未嘗不念及於此也。大行朝已定之禮。今當初行於大行朝卽遠之辰。聖上所以不可全然廢閣之敎。亶出於無違不匱之聖孝。今雖一遵補編而行之。恐不爲失禮之歸。而第皇朝典禮。神帛朝祖。乃在發靷日靈駕進發之後。若以此論之。朝祖之禮。不但行於靷前一日。亦可行於發靷之日。雖或按此行之。庶不爲無稽之禮。況我先大王。每當動駕之時。若過太廟之門。必降俯伏。望廟而致敬焉。神理人情。幽明無間。今於仙馭大歸之日。將駐於靈轝於丹門咫尺之地。追恒日慕先之誠。體當時定禮之意。仍行太室朝祖之禮者。恐有合於斟酌折衷之聖意。而係是莫重邦禮。惟在博詢知禮之臣而裁處焉。右議政鄭存謙以爲補編所載朝祖一節。蓋倣皇朝奉神帛行之之禮。而但期在引前一日。故神帛出辭太室。還奉闕中。與有進無退之禮意。不啻逕庭者。果如聖敎。無已則有一焉。皇朝典禮。以神帛朝祖。迺在發引之後。蓋旣行朝祖。則荐車便載。從此遂行。卽古禮然也。今若一遵此禮而行之。則其於酌古通今。不害爲折衷之道。而事係莫重典禮。博詢知禮之臣而處之。恐合事宜云矣。領中樞府事金相福以爲莫重禮節。以臣昧禮淺識。未敢臆對。不勝惶恐云矣。行判中樞府事李溵以爲朝祖。乃禮之大節。而朝祖後荐車遂行。見於儀禮。喪禮之有進無退。載於檀弓。而或因後世之拘於事勢。其所行之者。又有逕庭於禮意者。蓋古者宮室之制。廟在大門之內。故引前朝祖。朝祖後遷于廳事。其次序可以如禮。而我朝則太廟在於闕門之外。如欲盡如古禮。則實有掣礙者。此先大王所以參酌定禮。載之補編者也。然而旣行朝祖之後。又爲還安魂箱於殯殿。則我殿下又不能無疑於返室之義。而思所以反之古禮。殿下之所執者。乃禮之大經。而先大王所定者。又固當遵行。則臣愚竊以爲發引日。神帛朝祖。乃是皇朝典禮也。今若依此禮行之。發引之日。停靈轝於太廟前路。行朝祖之禮。仍爲進發。則此實合於荐車遂行之說。而可以寓先大王無窮之孝思。亦庶幾不違乎有進無退之義。而此係莫重禮節。惟聖明博詢而審處焉云矣。大臣之意如此。上裁。何如。答曰。待儒臣收議。
정조 0년
鄭民始。以漢城府言啓曰。松都市民一百名。今方上來。轝士軍自願。而今則各差備軍丁。自轝士廳依數分排。非但無使役處。且渠等。旣是市民則有難責定於坊民之役。市民。引曳軍中添付使用後。卽爲放送之意。分付轝士大將。何如。傳曰。允。松都民人。卽先朝撫恤之民也。糧米。令該廳題給。
정조 0년
兪彦鎬以。義禁府言啓曰。罪人鄭光淳。自刑曹杖一百徒三年。考律啓下後。係是正科出身。且經實職。移本府處之事草記。允下矣。罪人鄭光淳。杖一百。依先朝受敎收贖。徒三年。定配於全羅道井邑縣川原驛。而以政院啓辭內辭意。具罪目。依例發遣府書吏。押送配所。何如。傳曰。允。以渠罪狀。不可止此。而一律之外。無傍照之律云。當初柳戇之啓。旣請軍律。衛將亦領軍卒之人。以勿限年充軍施行事。分付兵曹。
정조 0년
兪彦鎬。以兵曹言啓曰。以渠罪狀。不可止此。而一律之外。無傍照之律云。當初柳戇之啓。旣請軍律。衛將亦領軍卒之人。以勿限年充軍施行事。分付兵曹命下矣。依傳敎。罪人鄭光淳。珍島郡勿限年充軍之意。敢啓。傳曰。知道。
정조 0년
李在簡。以義禁府言啓曰。前義州府尹黃㝡彦拿問處之事。傳旨啓下矣。黃㝡彦。時在江原道鐵原地云。依例發遣府書吏拿來。何如。傳曰。允。
정조 0년
兪彦鎬。以義禁府言啓曰。時囚罪人鄭忠達。徒三年定配。五年禁錮。告身盡行追奪事。照律啓目。以功減一等判下矣。鄭忠達五年禁錮。告身盡行追奪。徒二年半。定配於忠淸道沔川郡順城驛。而以議啓內辭意。具罪目。依例發遣府書吏。押送配所。何如。傳曰。允。
정조 0년
丙申七月初十日。兼春秋張顯慶。義禁府啓目。趙鎭禎更招。山倉邑倉穀發賣私用罪。旣已自服。照法重繩。何如。啓。傳曰。所犯雖極痛駭是乎乃。與尹彝復不無所間。從重勘律爲良如敎。
정조 0년
義禁府啓目。醫官洪達洙赴燕之行。受中官囑。轉請上使罪。刑推得情。何如。啓。傳曰。此不嚴懲。是則設置醫官。將爲內侍傳通外朝之階梯是置。洪達洙從重勘律爲良如敎。
정조 0년
義禁府啓目。林世載照律。啓。傳曰。身爲別軍職本邑事。屢次置對。其不治可知。從重勘處爲乎矣。旣已照律。私罪施行爲良如敎。
정조 0년
義禁府啓目。鄭忠達照律。啓。傳曰。功減一等爲良如敎。
정조 0년
義禁府啓目。戶曹佐郞柳鎭茂。莫重役處。不爲親董。都監知委之事。不爲知委罪。刑推得情。何如。啓。傳曰。分揀放送爲良如敎。
정조 0년
義禁府啓目。尹彝復更招。國穀幻弄。今盡直招。而當初設心。用計奸濫之狀。猶不一一吐實。刑推得情。何如。啓。傳曰。尹彝復之幻弄國穀。私自取用之事。屢勤嚴敎。今始吐實者。萬萬無據兺不喩。換名前官與前前官事及許多奸狀。旣悉於狀啓。則觀此供辭。無一言納招。依回啓。待明朝加刑得情。期於取服爲良如敎。
정조 0년
丙申七月初十日卯時。朝奠陪祭入侍時。右副承旨金鍾秀。假注書徐龍輔。記事官卜台鎭。記注官金鳳顯。都廳李秉模。以次陪進。上自廬次。詣殯殿中排設廳。視膳訖。行朝奠。儀注上同上還廬次。承史進伏。鍾秀曰。臣敬奉聖敎。馳詣元陵。奉審封標處。無濕氣。石役已爲訖役。丁字閣方合壁。以聖敎勞問役軍。仍詣徽陵獻陵健元陵惠陵穆陵永祐園。奉審陵上園上。丁字閣碑閣。無頉。守直無頉。而徽陵曲墻有頹圮處。已報禮曹云矣。命書傳敎曰。收議後大臣收議。先爲書入。命退。承史以次退出。
정조 0년
丙申七月初十日辰時。上詣殯殿。行朝上食入侍時。同副承旨李得永。假注書柳孟養。記事官卜台鎭朴祐源。以次侍立訖。上具衰服。詣中排設廳。視膳行禮。儀注上同行禮訖。上還廬次。諸臣遂退出。
정조 0년
丙申七月初十日辰時。上御廬次。都承旨入侍時。都承旨洪國榮。假注書徐龍輔。記事官卜台鎭。記注官金鳳顯。以次進伏訖。命讀大臣收議。賜批。命讀禁府公事。命書傳敎曰。本府査啓醫官供辭。皆以辛卯使行時府尹黃㝡彦云。而府尹之許施申姓漢之將校委折。及知中官族屬與否。不可不問。前義州府尹黃㝡彦。拿問處之。庚寅正使時。中官之父。果有圖差灣府將校。厥漢亦皆直招。本道査啓又到。其時正使慶興君。今已作故。今無可問。其時灣尹。亦令該府。取見査啓。指名現告。亦爲拿問處之。其他府尹之差帖。各有緊漫之不同。竝令該府。參酌稟處。拿問府尹問目。令本府措語擧行事。分付。又命書傳敎曰。禁府開坐當用刑。今日國忌正日。令明日擧行。又命書傳敎曰。海溪君之聽托中官。圖差中官至親於灣府將校者事未前聞。不可尋常處之。因山時宗班零替。將不能成班云。宜有參酌之道。海溪君。越捧一等。命退。承史以次退出。
정조 0년
丙申七月初十日辰時。上御廬次。都承旨入侍時。都承旨洪國榮。假注書徐龍輔。記事官卜台鎭。記注官金鳳顯。以次進伏訖。命書傳敎曰。民事方殷。林川郡守宋宅圭。其令不多日內辭朝。御製跋文。當與萬東祠扁額。同下矣。上曰。都承旨馳詣毓祥宮。奉審以來。出榻敎命退。承史以次退出。
정조 0년
丙申七月初十日巳時。上御廬次。奉審承旨入侍時。都承旨洪國榮。假注書徐龍輔。記事官卜台鎭。記注官金鳳顯。以次進伏訖。國榮曰。臣敬奉聖敎。馳詣毓祥宮。奉審。廟內無頉。守直無頉矣。上曰。左承旨。入侍。賤臣承命而出。與左承旨李在簡進伏。上曰。承宣。何年行宮官乎。在簡曰。臣於壬午年。行宮官。而其後則時或爲之。未得行公矣。上曰。吏判。何時當入來乎。在簡曰。姑未知何時當入來矣。命讀御製綸音。命書傳敎曰。魂殿主櫝所覆靑紬袱及殿內所設卓衣。各以庚子舊件。自內措備。勿爲新備事。分付都監。勿出朝報命退。承史以次退出。
정조 0년
丙申七月初十日午時。晝茶禮陪祭入侍時。左副承旨鄭民始。假注書徐龍輔。記事官卜台鎭。記注官金鳳顯。都廳李秉模。以次陪進。上自廬次。詣殯殿中排設廳。視膳訖。行晝茶禮。儀注上同上還廬次。諸臣以次退出。
정조 0년
丙申七月初十日申時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭金鳳顯。醫官慶絢。以次進伏訖。絢奉湯劑進前。上進御。命讀執義李一曾疏。命讀各道狀啓訖。命退去。諸臣以次出。
정조 0년
丙申七月初十日酉時。上御廬次。戶房承旨率料祿色郞廳入侍時。左副承旨鄭民始。假注書柳孟養。記事官卜台鎭金鳳顯。戶曹佐郞沈定鎭鄭志儉。以次進伏訖。上曰。料祿磨鍊。今無未盡者乎。志儉對曰。盡爲釐正而來矣。上命志儉逐條陳達。上曰。掖庭料。旣以磨鍊。各司吏隷之料。或有參差者。亦次第釐正。可也。命退去。諸臣以次出。
정조 0년
丙申七月初十日酉時。上詣殯殿。行夕奠入侍時。同副承旨李得永。假注書柳孟養。記事官卜台鎭金鳳顯。都廳李秉摸。以次侍立訖。上具衰服。詣中排設廳。視膳行禮。儀注上同行禮訖。上還廬次。諸臣遂退出。
정조 0년
丙申七月初十日初更四點。上御廬次。戶房承旨入侍時。左副承旨鄭民始。假注書柳孟養。記事官卜台鎭金鳳顯。以次進伏訖。上命書傳敎曰。御製綸音。禁府司憲府司諫院。各賜一件。亦令禁府。載於鞫案事。分付。上曰。保放罪人權烋。今無更問之端。分揀事。分付。出傳敎上曰。前兵使崔東岳。符信發兵。何等重事。換授左隻於管下邊將。事係紀律。而方在査事未勘中。爲先削職放送。更待處分。出傳敎命退去。諸臣以次出。
정조 0년
都承旨洪國榮藥院直。左承旨李在簡坐。右承旨李義翊坐。左副承旨鄭民始坐直。右副承旨金鍾秀坐。同副承旨李得永坐直。注書二員未差。假注書柳孟養奉命在外徐龍輔仕直。事變假注書林錫喆仕直。
정조 0년
李在簡啓曰。合辭方張之時。諫院無進參之員。除在外呈辭。受由陳疏入啓外。不爲行公人員。竝卽牌招。何如。傳曰。允。
정조 0년
傳于鄭民始曰。戶房承旨。馳詣昌德宮。奉審以來。
정조 0년
傳于鄭民始曰。奉審承旨。入侍。
정조 0년
備忘記。今下弓矢。安興僉使徐宅善。惠山僉使田晉祥。乫坡僉使黃世中處。給送。
정조 0년
傳于李得永曰。同副承旨。入侍。
정조 0년
京畿監司狀啓。廣州等官居津夫柳大金等渰死囕死事。傳于鄭民始曰。令本道。恤典擧行。
정조 0년
傳于洪國榮曰。國葬都監都廳。使之來待。
정조 0년
吏曹口傳政事。李明中爲鳳山郡守。金熲爲溫陽郡守。兪漢膺爲平澤縣監。
정조 0년
平安監司狀啓。寧遠等官居閑良張平南等渰死囕死事。傳于鄭民始曰。令本道。恤典擧行。
정조 0년
全羅監司狀啓。傳于李義翊曰。鄭煥猷。卽爲嚴問口招。判義禁持供以奏。
정조 0년
傳于李義翊曰。騎馬二匹。立之。
정조 0년
以司諫申應顯牌不進罷職傳旨。傳于李義翊曰。只推。
정조 0년
洪國榮以國葬都郞廳。以摠護使意啓曰。因山不遠。習儀隔日。都監責應。自多擧行。郞廳有闕之代。勢難一任曠闕。宋持敬外任代。工曹佐郞具膺。李采有頉代。漢城主簿李憲泰。金載均外任代。尙衣院別提鄭昌期。竝差下。使之察任。何如。傳曰。允。
정조 0년
洪國榮以上謚都監郞廳。以都提調意啓曰。永祐園表石前後面印本各七件。粧簇以入之意。敢啓。答曰。知道。
정조 0년
洪國榮以上謚都監郞廳。以都提調意啓曰。永祐園表石。今已畢刻。封裹矣。明日本都監堂上郞廳。陪進園所之意。敢啓。答曰。知道。
정조 0년
洪國榮以國葬都監郞廳。以摠護使意啓曰。自前因山發靷時。十里外植炬。例自畿邑擧行矣。取考庚子謄錄。則晝停後。植炬。啓稟停止。而今番則時刻差晩。十里外似無更用火炬之事。畿邑植炬一節。依前安徐。以除民弊。何如。傳曰。允。
정조 0년
洪國榮以禮曹言啓曰。朝祖禮問議事。命下矣。發遣本曹郞廳。問議于在外儒臣。則副護軍洪啓能以爲臣之蒙陋如前。而禮之關係益重。不敢之外。實不知所以仰對。屢勤下詢。而輒令禮官虛辱。臣無任惶怖俟罪之至云。副護軍金亮行以爲病勢危重。不得收議云。敢啓。答曰。知道。
정조 0년
李得永以吏曹言啓曰。鳳山郡守。勿論文南武。他道有聲績守令。移擬事。命下矣。可擬之人乏少。未準朔守令。竝擬以入之意。敢啓。答曰。知道。
정조 0년
金鍾秀以兵曹言啓曰。新除授法聖僉使安翼濟。素抱痰癖之症。近又添劇。時月之內。萬無起動赴任之望。呈狀乞遞。實病旣如是。則不可强令赴任。依例罷黜。何如。傳曰。允。
정조 0년
掌令柳榮鎭啓曰。臣日昨以隨人論人。有損臺體。處置持平臣金履厚矣。及見工曹參議臣徐逈修疏本。盛氣費辭。顯有譏斥之意。實不勝訝惑之至。臣則無心而論之。彼則有意而看之。且隨人而論人者。以此爲嫌。容或可矣。彼旣先發而人自隨之。則有何關於彼。而乃反欲代隨人者而紛紜較辯。抑何意也。此莫非臣言議巽軟。不能見重於人之致。而適値疏批未下之時。今始來避。所失尤大。以此以彼。何敢晏然於臺次乎。請命遞斥臣職。答曰。勿辭。亦勿退待。
정조 0년
持平朴聖泰啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。洪述海身爲方伯之任。犯贜之數。至於萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贜律不可不嚴。王法不可不伸。請鏡城府定配罪人洪述海。依律處斷。元義孫。曾於湖南藩任也。其所貪汚已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出於好生之德意。三尺至嚴。豈可定配而止。請東萊府定配罪人元義孫。依律處斷。因山卜日。何等至重大至敬謹處。而罪人金曄。乃敢以羊刃等說。肆然及於奏御文字。殿下所以嚴斥之痛禁之者。可以見照燭奸狀。杜絶後弊之盛意。而及伏見該曹草記。則不過以詐不以實論。只施杖徒之律。失之太輕矣。請罪人金曄。嚴刑徒配。往在癸巳。嶠嶺一路。最被早澇。而尙州以物衆地大之處。其所賙賑。非比他邑。而牧使鄭錫達。藉其勢焰之薰天。恬視餓殍之在地。尙州一境。冤聲載路。及其畢賑之後。其時監司金華鎭論賞之啓則錫達。善事賙飢。擢置一道之最。自備穀物。多至五百之數。惟彼錫達之罪。固不可勝誅。以按察一道之重寄。不思九重之倚畀。諂事厚賊。曲意承旨。虛張無麪之穀物。敢徼莫重之恩資。苟非平日之蝨附。寧忍爲此哉。畢賑遞歸之日。乃以千包之穀。劃給錫達。以充錫達之私用。傳說喧藉莫不唾鄙。噫經筵淸選。備堂要任。何嘗髣髴於渠身。而歸卽見通。豈非厚事彼賊之明效耶。以此以彼。附麗逆謙。循私蔑公之狀。昭不可掩。當此次第鋤治之日。決不可置而不論。請戶曹參判金華鎭。遠地定配。先正臣宋時烈。腏食文廟。追配廟庭。則前後誣辱先正者。雖不能一一追討。而如尹尙通者。以道峯院任。當先正黜享之時。至有藁索曳版之擧。渠身爲士子。若有一分人心。則豈忍爲此。士林之間。傳說至今。尙爲之扼腕裂眦。其在懲惡討凶之義。斷不可以其身故而置之。請故縣監尹尙通。亟施追奪之典。洪龍漢。以麟漢之弟。諂事厚謙。至於納媘。則其聲勢之相援。情迹之相關。推此可知。當此鋤治黨與之時。不可置之於輦轂之下。請副司直洪龍漢遠地定配。國朝用人。惟在科目。而其試取之不公。莫有甚於乙未五月庭試。榜目一出。國言之喧藉。物情之駭惋。久而未已。日昨儒臣疏果出矣。其在嚴科場重選擧之道。不可以時月之稍久。置而不論。請罷乙未五月庭試榜。當該主試。照律勘處。惟允之責。固自不輕。此時遴選。倍宜難愼。如具壽國之瑕累。李邦榮之輕淺。決不可因仍猥玷。請一倂刊出銀臺之望。副護軍徐有大。賦性濫猾。行己悖惡。操弓之日。已作逆麟之私人。制閫之初。又爲賊謙之密容。䭾載善事。百般納媚。此猶不足。結婚泰淵。轉成固結之計。綢繆之跡。昭不可掩。請徐有大。爲先刊去於亞將兵閫之望。仍施定配之典。答曰。不允。具壽國等事依啓。徐有大。卽武弁也。不足深治。先施削職之典。知所懲畏可也。
정조 0년
掌令柳榮鎭疏曰。伏以居諸若流。因山奄迫。伏惟聖孝攀慕之慟。益復如新。仍伏念臣百無一能。最居人下。矧當一初淸明之治。臺閣風憲之任。豈有堪承之望。而國賊未除。合辭方張。他不暇顧。章皇出肅。奔走供職者。于今三閱月矣。日前筵退之後。素患關格之症。挾暑果發。痰塊痞塞。粥飮不下。吐瀉兼劇。昏昏若垂盡。見者莫不危之。以此病勢。萬無時日起動之望。言責重任。亦不可虛縻而暫曠。敢陳實狀。呼籲於天地父母。伏乞俯垂鑑諒。亟命遞改。以肅朝綱。以安私分焉。臣於乞免之章。不宜迤及他說。而竊有區區憂慨者。敢此附陳焉。嗚呼。亂臣賊子。何代無之。而窮凶極惡。雖千剮萬臠。猶不足洩神人之憤者。豈有若麟謙兩賊者哉。雖幸賜死有命。王章粗伸而顯戮未加。輿憤尙切。至於收孥籍産。卽從古凶逆應施之典也。而荐降亟停之敎。臣固知聖意之有在。而臺臣所執者。法也。雖欲奉承。其可得乎。況奉朝賀洪鳳漢處之偕來史官。此時相守。旣難造朝。徒損國體。亦命還收焉。噫。元惡伏法。凶黨幾盡鋤治。而若其幕屬門客之左右款昵。阿意諂媚之類。前後言事之臣。未遑攙及。尙多帶職而晏然。偃處而無故者。以最甚者言之。前兵使田光勳之痴蠢。前兵使閔趾燮之狡猾。徒藉逆麟薰天之勢。屢典雄閫。貪饕不法。輦輸善事。世稱掌庫之奴子。至於鳳山郡守李喆運。爲人邪妄。行己悖戾。見棄於世久矣。亦被麟賊之吹噓。累經腴邑。至陞防禦。及除是郡也。尤無忌憚。虐民肥己。有若喪性者然。西來之人。莫不唾罵。臣謂田光勳閔趾燮李喆運。爲先施以刊削之典。永拔閫望宜矣。吳普源李謹具運奎李有和崔湜輩。或以卑微。或以凶孼。作爲厚賊之腹心爪牙。晝夜侍側。多行妖邪之事。俱憑其勢焰。濫通仕路。尙今偃息。如此凶惡之徒。不可以蟣蝨之微。置而不論。久留輦轂之下。臣謂亟施散配之典。斷不可已也。臣無任激切屛營之至。答曰。省疏具悉。閔趾燮田光勳李喆運事依施。吳普源等事。不足隨治。何必散配。有官者。汰去。無官者。勿復檢擬。爾其勿辭。察職。
정조 0년
獻納辛應三疏曰。伏以居諸易邁。大行大王因山之期漸近。伏惟我殿下攀慕之痛。益復罔極。念臣自來。衰病纏身。委頓呻吟。殆無虛日。時或趍參於朔望殷奠。而亦不能種種如誠。有臣如此。生不如死。一心耿耿。只自號隕靡逮而已。不意此際。薇垣除旨。忽下於嗣服之餘。臣驚惶隕越。罔知攸措。而適當國有無前凶逆。三司之合辭方張。此非臣子言病之日也。他不暇顧。章皇出肅。少伸叩謝之忱。而第臣以先朝屢試蔑效之蹤。豈無今日虛辱聖恩之懼哉。臣本學術空踈。見識鹵莽。加以窮廬養痾。絶罕酬接者。亦已久矣。自己之耳目。不廣不聰。則將何以任大廷耳目之責而有所禆益乎。況臣衰病之狀。非但衆所共知。近當節序之交。越添於毒感之餘。泄痢大發。暈眩繼作。宛轉床笫。殆不省事。以此病狀。實無筋力奔走之勢。玆不得不疾聲呼籲。伏乞聖慈。諒臣才具之不稱。憐臣疾病之難强。亟命鐫遞臣職。以重名器。以安私分焉。臣於免乞之章。不宜贅及他說。而旣有一日之責。亦不無目下憂歎者。不容泯默。敢此尾附。惟聖明垂察焉。贊儀金尙斗。本以幺麽賤孽。惟知席勢之爲能事。放恣馳騁。干預朝論。有甚於申光純。已極駭痛。而又是麟謙兩賊之狎客。出入臥處。蹤跡陰祕。凡於兩賊之事。無不參涉。爲世指目。厥惟久矣。及夫兩賊懲討之後。尙今漏網。得逭治黨之律。日前政曹。何乃汲汲甄復。猶恐或遲耶。政目一出。莫不駭惋。伊時銓官。已被譴罷。不必追論。而此等奸猾附賊之類。豈可使一刻偃處輦轂之下乎。臣謂贊儀金尙斗。亟施竄配之典。斷不可已也。訓鍊正李匡運。卽凶賊相老。北幕親密之禆。逆麟寵弁喆運之弟也。當此新化之淸明。濫叨西班之選職。頃於討逆之疏。冒占疏首之名。以爲厭然自掩之計。公議駭憤。至今未已。臣謂訓鍊正李匡運。亟施刊版之典。以淸仕路。可也。臣無任屛營祈懇之至。答曰。省疏具悉。金尙斗。不過幺麽賤孽。汰去。可也。李匡運事依施。爾其勿辭職。